‘સત્યમેવ જયતે’-એને રખે કોઈ લુખ્ખું આશ્વાસન સમજે! માનવજાતનો અનુભવ છે કે આસુરી શક્તિઓ, અન્યાય અને દમન કરનારાં પરિબળો, ચંગેઝખાન કે હિટલર જેવા સરમુખત્યારોની આતંકલીલા-એ બધા પછી એમનો નાશ અચૂક થાય છે. અશુભ પર અસત્ય પર છેવટે શુભ અને સત્યનો વિજય થાય છે. એટલે માણસે વ્યક્તિના કે સમષ્ટિના ભવિષ્યને અંધકારનો મહાસાગર કલ્પી લેવાની જરૂર નથી. તેની જિંદગીના પ્રત્યેક દિવસના ગર્ભમાં કંઈક પડેલું છે એટલે એણે દરેક દિવસને વિજયની ભરપૂર શક્યતાઓનું એક પાનું સમજીને આ રમત રમવાની છે. આ રમતમાં જીત મળે કે હાર મળે- આ રમતની જ એક મઝા છે.